PATVIRTINTA

Valstybinės mokesčių inspekcijos prie

Lietuvos Respublikos finansų ministerijos

viršininko 2003 m. vasario 7 d.

įsakymu Nr. V-45

(Valstybinės mokesčių inspekcijos prie

Lietuvos Respublikos finansų ministerijos

viršininko 2014 m. lapkričio 17 d. įsakymo

Nr. VA- 141 redakcija)

**PRAŠYMO PERVESTI PAJAMŲ MOKESČIO DALĮ VIENETAMS, TURINTIEMS TEISĘ GAUTI PARAMĄ, IR (ARBA) POLITINĖMS PARTIJOMS FR0512 FORMOS, PAPILDOMO LAPO FR0512P FORMOS UŽPILDYMO IR PATEIKIMO TAISYKLĖS**

### **I SKYRIUS**

### **BENDROSIOS NUOSTATOS**

1. Šios Prašymo pervesti pajamų mokesčio dalį vienetams, turintiems teisę gauti paramą, ir (arba) politinėms partijoms FR0512 formos, jo papildomo lapo FR0512P užpildymo ir pateikimo taisyklės (toliau – taisyklės) nustato nuolatinio Lietuvos gyventojo (toliau – gyventojas), pageidaujančio skirti pajamų mokesčio dalį vienetams, pagal Lietuvos Respublikos labdaros ir paramos įstatymą, turintiems teisę gauti paramą (toliau – vienetai, turintys teisę gauti paramą), ir politinėms partijoms, kurios įstatymų nustatyta tvarka yra įregistruotos Juridinių asmenų registre ir atitinka įstatymų reikalavimus dėl politinės partijos narių skaičiaus ir kurioms nėra pradėta pertvarkymo arba likvidavimo procedūra (toliau – politinės partijos), prašymo užpildymo ir pateikimo mokesčių administratoriui tvarką.

2. Taisyklių nustatyta tvarka užpildytoje Prašymo pervesti pajamų mokesčio dalį vienetams, turintiems teisę gauti paramą, ir (arba) politinėms partijoms FR0512 formoje (toliau – prašymas) vienetams, turintiems teisę gauti paramą, iki 2 procentų pajamų mokesčio suma ir (ar) politinei partijai iki 1 procento pajamų mokesčio pervestina suma apskaičiuojama nuo:

2.1. gyventojo metinėje pajamų mokesčio deklaracijoje apskaičiuotos mokėtinos pajamų mokesčio sumos, kai šio gyventojo metinė pajamų mokesčio deklaracija yra pateikta;

2.2. nuo mokestį išskaičiuojančio asmens išskaičiuotos pajamų mokesčio sumos, kai gyventojas metinės pajamų mokesčio deklaracijos neteikia ir neprivalo teikti.

3. Taisyklės parengtos, vadovaujantis Lietuvos Respublikos gyventojų pajamų mokesčio įstatymo (toliau – GPMĮ) 34 straipsnio 3 ir 4 dalimis, Sumokėto gyventojų pajamų mokesčio dalies pervedimo paramos gavėjams ir (ar) politinėms partijoms tvarkos aprašo, patvirtinto Lietuvos Respublikos finansų ministro 2012 m. vasario 7 d. įsakymu Nr. 1K-046 „Dėl Sumokėto gyventojų pajamų mokesčio dalies pervedimo paramos gavėjams ir (ar) politinėms partijoms tvarkos aprašo patvirtinimo“, nuostatomis.

**II SKYRIUS**

**PRAŠYMO IR JO PAPILDOMO LAPO FR0512P UŽPILDYMO REIKALAVIMAI**

4. Turi būti užpildoma Valstybinės mokesčių inspekcijos prie Lietuvos Respublikos finansų ministerijos (toliau – VMI prie FM) interneto svetainėje pateikta 02 versijos prašymo forma FR0512, skirta užpildyti kompiuteriu, arba popierinė šio prašymo forma.

Nustatytos formos reikalavimų neatitinkantys (negaliojančios formos versijos ar laisvos formos) prašymai, teikiami tiesiogiai mokesčių administratoriui ar elektroniniu būdu per Valstybinės mokesčių inspekcijos Elektroninio deklaravimo informacinę sistemą (toliau – EDS), arba atsiųsti paštu, nenagrinėjami. Apie tai prašymą teikiančiam gyventojui turi būti pranešama:

4.1. žodžiu, kai prašymas teikiamas tiesiogiai mokesčių administratoriui;

4.2. EDS vartotojo nurodytu elektroninio pašto adresu, o jei šis adresas nenurodytas, pranešimas pateikiamas tik EDS, kai prašymas teikiamas elektroniniu būdu;

4.3. EDS vartotojo nurodytu elektroninio pašto adresu, o kai šis adresas nenurodytas – telefonu arba gyventojo gyvenamosios vietos adresu, žinomu mokesčių administratoriui, kai prašymas atsiųstas paštu.

5. Prašymas turi būti užpildomas, laikantis tokių reikalavimų:

5.1. turi būti užpildomas juodu arba tamsiai mėlynu rašikliu (rašalu);

5.2. tekstas turi būti įrašytas didžiosiomis spausdintinėmis raidėmis;

5.3. raidės ir skaičiai turi būti įrašyti tiksliai į jiems skirtas vietas, nepažeidžiant nurodytų laukų linijų;

5.4. brūkšneliai tarp raidžių ar skaičių turi būti įrašyti atskiruose langeliuose;

5.5. kai įrašomas rodiklis turi mažiau ženklų negu atitinkamame laukelyje jam yra skirta vietų, tai tuščios vietos (tušti langeliai) gali būti paliekamos tiek kairėje, tiek dešinėje laukelio pusėse;

5.6. neužpildomuose laukeliuose neturi būti rašoma jokių brūkšnelių ar kitų simbolių;

5.7. kompiuteriu užpildytame prašyme turi išlikti originalo formos proporcijos.

**III SKYRIUS**

**PRAŠYMO UŽPILDYMAS**

6. Prašymo **1 laukelyje** turi būti įrašomas mokesčio mokėtojo identifikacinis numeris (asmens kodas).

7. Prašymo **2 laukelyje** turi būti įrašomas telefono (laidinio ar mobiliojo telefono) kodas ir numeris. Jei telefono numeris yra registruotas užsienio valstybėje, tai prieš skaitmenis turi būti įrašomas ženklas „+“.

8. Prašymo **3V laukelyje** turi būti įrašomas gyventojo vardas (vardai). Jeigu vardai netelpa, turi būti įrašomas pirmasis vardas.

9. Prašymo **3P laukelyje** turi būti įrašoma gyventojo pavardė (pavardės). Jeigu pavardės netelpa, turi būti įrašoma pirmoji pavardė.

10. Prašymo **4 laukelyje** turi būti įrašomas adresas (gatvės pavadinimas, namo, buto numeriai, miesto ar vietovės pavadinimai), kuriuo gyventojas pageidauja gauti korespondenciją.

11. Prašymo **5 laukelyje** turi būti įrašoma:

11.1. mokestinis laikotarpis (kalendoriniai metai), už kurį nuo gautų pajamų sumokėto pajamų mokesčio dalį prašoma pervesti, kai gyventojas nusprendė skirti tik vieno mokestinio laikotarpio pajamų mokesčio dalį (t. y. kai prašymo E5 laukelis neužpildytas);

11.2. mokestinis laikotarpis, už kurį nuo gautų pajamų sumokėto pajamų mokesčio dalį prašoma pradėti pervesti, kai gyventojas pajamų mokesčio dalį nusprendė skirti ilgiau kaip vienerius metus (t. y. kai yra užpildytas prašymo E5 laukelis).

12. Atsižvelgiant į tai, ar gyventojas nusprendė skirti pajamų mokesčio dalį vienetui, turinčiam teisę gauti paramą, ar jo neberemti, gali būti užpildomas tik vienas – 6S arba 6A – laukelis:

12.1. prašymo **6S laukelis** turi būti užpildomas, kai gyventojas pajamų mokesčio dalį skiria vienetui, turinčiam teisę gauti paramą, arba jį pakeičia kitu vienetu, taip pat kai keičia paskirtosios pajamų mokesčio dalies dydį ar paskirtį. Tokiu atveju 6S laukelyje turi būti įrašomas „X“ ženklas.

Užpildžius 6S laukelį, ankstesniame prašyme (kai buvo pateiktas ankstesnio mokestinio laikotarpio prašymas pervesti paramą ilgiau kaip vienerius metus arba kai pateikiamas vėlesnis to paties mokestinio laikotarpio prašymas) nurodytam vienetui pajamų mokesčio dalis nebebus pervedama, t. y. mokesčio dalis bus pervedama tik vėliausiai pateiktame prašyme nurodytiems vienetams, turintiems teisę gauti paramą;

12.2. prašymo **6A laukelis** turi būti užpildomas, kai gyventojas, ankstesniu (ankstesnio mokestinio laikotarpio ar to paties mokestinio laikotarpio anksčiau pateiktu) prašymu paskyręs pajamų mokesčio dalį vienetui, turinčiam teisę gauti paramą, nusprendžia neberemti nei to, nei bet kurio kito vieneto. Tokiu atveju prašymo 6A laukelyje turi būti įrašomas „X“ ženklas. Užpildžius 6A laukelį, visiems ankstesniame prašyme nurodytiems vienetams pajamų mokesčio dalis nebebus pervedama.

13. Atsižvelgiant į tai, ar gyventojas nusprendė skirti pajamų mokesčio dalį politinei partijai, ar jos neberemti, gali būti užpildomas tik vienas – 7S arba 7A – laukelis:

13.1. prašymo **7S laukelis** turi būti užpildomas, kai gyventojas pajamų mokesčio dalį skiria politinei partijai arba ją pakeičia kita politine partija, taip pat kai keičia paskirtosios pajamų mokesčio dalies dydį ar paskirtį. Tokiu atveju 7S laukelyje turi būti įrašomas „X“ ženklas.

Užpildžius 7S laukelį, ankstesniame prašyme (kai buvo pateiktas ankstesnio mokestinio laikotarpio prašymas pajamų mokesčio dalį skirti ilgiau kaip vienerius metus arba kai pateikiamas vėlesnis to paties mokestinio laikotarpio prašymas) nurodytai politinei partijai pajamų mokesčio dalis nebebus pervedama, t. y. mokesčio dalis bus pervedama tik vėliausiai pateiktame prašyme nurodytoms politinėms partijoms;

13.2.prašymo **7A laukelis** turi būti užpildomas, kai gyventojas, ankstesniu (ankstesnio mokestinio laikotarpio ar to paties mokestinio laikotarpio anksčiau pateiktu) prašymu paskyręs pajamų mokesčio dalį politinei partijai, nusprendžia neberemti nei tos, nei bet kurios kitos politinės partijos. Tokiu atveju prašymo 7A laukelyje turi būti įrašomas „X“ ženklas. Užpildžius 7A laukelį, visoms ankstesniame prašyme nurodytoms politinėms partijoms pajamų mokesčio dalis nebebus pervedama.

14. Prašymo **8 laukelyje** turi būti įrašomas papildomų lapų skaičius, kai prie prašymo pridedami užpildyti jo papildomi lapai FR0512P.

15. Prašyme gali būti nurodyta:

15.1. vienas arba keli vienetai, turintys teisę gauti paramą, ir (ar)

15.2. viena arba kelios politinės partijos.

16. Prašymo eilutės– **E1**–**E5 laukeliai** –turi būti užpildomi, kai gyventojas pageidauja skirti pajamų mokesčio dalį vienetui, turinčiam teisę gauti paramą, ir (arba) politinei partijai (t. y. prašymo E1–E5 laukeliai turi būti užpildomi, kai yra užpildyti 6S ir (ar) 7S laukeliai).

Kai gyventojas, ankstesniu prašymu paskyręs pajamų mokesčio dalį vienetui, turinčiam teisę gauti paramą, ir (arba) politinei partijai, nusprendžia neberemti to vieneto ir (arba) politinės partijos, o pajamų mokesčio dalies kitam vienetui ir (ar) politinei partijai skirti nepageidauja, tai prašymo eilutės (E1–E5 laukeliai) neturi būti užpildomos (t. y. kai prašymo 6S ir 7S laukeliai neužpildyti, E1–E5 laukeliai neturi būti užpildomi).

17. Kai pageidaujama pajamų mokesčio dalį paskirti keliems vienetams, turintiems teisę gauti paramą, ir (arba) kelioms politinėms partijoms, tai kiekvieno vieneto ir (ar) kiekvienos politinės partijos duomenys turi būti įrašomi atskirose prašymo eilutėse.

18. Prašymo **E1 laukelyje** turi būti įrašoma:

1 – kai pajamų mokesčio dalį pageidaujama skirti politinei partijai,

2 – kai pajamų mokesčio dalį pageidaujama skirti vienetui, turinčiam teisę gauti paramą.

19. Prašymo **E2 laukelyje** turi būti įrašomas vieneto, turinčio teisę gauti paramą, arba politinės partijos identifikacinis numeris (kodas), kurį jam suteikė Juridinių asmenų registro tvarkytojas.

20. Prašymo **E3 laukelis** užpildomas, kai gyventojas pageidauja, kad skiriama pajamų mokesčio dalis būtų panaudota konkrečiam tikslui. Tokiu atveju turi būti įrašomas atitinkamos programos, meno ar sporto kolektyvo, politinės partijos padalinio pavadinimas, kuris gali būti įrašomas sutrumpintas. Kaip skiriamos pajamų mokesčio dalies panaudojimo tikslas negali būti įrašoma gyventojo vardas, pavardė, sąskaitos numeris, taip pat negali būti įrašyti daugiau kaip du skaitmenys.

Kai gyventojas pageidauja pajamų mokesčio dalį skirti keliems skirtingiems to paties vieneto ar politinės partijos tikslams, užpildomos kelios eilutės, kurių E2 laukelyje įrašomas to paties vieneto ar politinės partijos identifikacinis numeris (kodas), o E3 laukeliuose – tikslai, kuriems skiriama pajamų mokesčio dalis.

21. Prašymo **E4 laukelyje** turi būtiįrašoma E2 laukelyje nurodytam vienetui ar politinei partijai prašoma pervesti pajamų mokesčio dalis (procentais). Kai pajamų mokesčio dalis (iki 2 procentų) yra skiriama keliems vienetams, turintiems teisę gauti paramą, ar keliems to paties vieneto tikslams, bendra jiems tenkančių E4 laukeliuose nurodomų dalių suma neturi būti didesnė kaip 2 procentai. Kai pajamų mokesčio dalis (iki 1 procento) yra skiriama kelioms politinėms partijoms ar keliems tos pačios partijos padaliniams ar tikslams, bendra joms tenkančių E4 laukeliuose nurodomų dalių suma neturi būti didesnė kaip 1 procentas.

22. Prašymo **E5 laukelis** turi būti užpildomas, kai gyventojas tam pačiam E2 laukelyje nurodytam vienetui ir (ar) tai pačiai politinei partijai pajamų mokesčio dalį pageidauja skirti ilgiau kaip vienerius metus. Tokiu atveju E5 laukelyje turi būti įrašomi laikotarpio pabaigos metai, t. y. paskutinis mokestinis laikotarpis, kurio pajamų mokesčio dalį prašoma pervesti. E5 laukelyje įrašomas laikotarpis neturi būti ilgesnis kaip 5 metai, pradedant skaičiuoti nuo prašymo 5 laukelyje nurodytų metų. Pavyzdžiui, siekiant paskirti 2014, 2015, 2016, 2017 ir 2018 m. mokestinių laikotarpių pajamų mokesčio dalį, pakaks pateikti tik vieno – 2014 m. – mokestinio laikotarpio prašymą, kurio E5 laukelyje yra įrašyti 2018 m. Atsižvelgiant į tokį prašymą, pajamų mokesčio dalis bus pervedama nuo 2014, 2015, 2016, 2017 ir 2018 m. mokestinių laikotarpių pajamų, todėl 2015–2018 m. laikotarpio prašymų gyventojui teikti nereikės.

23. Prašymą pasirašyti, taip pat nurodyti savo vardą ir pavardę turi gyventojas, kuris teikia prašymą, arba jo atstovas. Kai užpildyti ir pasirašyti prašymą įstatymų nustatyta tvarka yra pavesta atstovui, jį pasirašyti ir nurodyti savo vardą bei pavardę turi atstovas.

Kai įstatymų nustatyta tvarka prašymą užpildyti ir pasirašyti yra pavesta įgaliotam atstovui, tai prie prašymo turi būti pridedamas ir įstatymų nustatyta tvarka išduotas įgaliojimas ar kitas atstovavimą patvirtinantis dokumentas.

Elektroniniu būdu teikiamas prašymas turi būti pasirašytas elektroniniu parašu arba kitu būdu, užtikrinančiu jį pateikusio asmens tapatybę.

**IV SKYRIUS**

**PRAŠYMO PAPILDOMO LAPO FR0512P UŽPILDYMAS**

24. Kai įrašytini duomenys netelpa į prašymą, turi būti užpildomas prašymo papildomas lapas FR0512P (02 versija, toliau – prašymo papildomas lapas).

25. Prašymo papildomo lapo **1 laukelyje** turi būti įrašomas gyventojo identifikacinis numeris, kuris turi sutapti su prašymo 1 laukelyje nurodytu identifikaciniu numeriu.

26. Prašymo papildomo lapo **5 laukelyje** turi būti įrašomas mokestinis laikotarpis, kuris turi sutapti su prašymo 5 laukelyje nurodytu mokestiniu laikotarpiu.

27. Kai užpildomi prašymo papildomi lapai, tai laukelyje **„Papildomo lapo Nr.“** turi būti įrašomas kiekvieno pridedamo papildomo lapo eilės numeris.

28. Prašymo papildomo lapo E1–E5 laukeliai turi būti užpildomi taip pat, kaip ir prašymo E1–E5 laukeliai.

**V SKYRIUS**

**PRAŠYMO PATEIKIMAS**

29. Gyventojas turi teisę pateikti mokesčių administratoriui prašymą, pasibaigus mokestiniam laikotarpiui, už kurį nuo gautų pajamų pageidaujama skirti (pradėti skirti) dalį sumokėto pajamų mokesčio, iki kito mokestinio laikotarpio gegužės 1 dienos. Prašymą pateikti gali pats gyventojas, pageidaujantis skirti pajamų mokesčio dalį paramos gavėjams ir (ar) politinėms partijoms, arba jo atstovas, turintis teisę pateikti prašymą arba teisę atstovauti gyventojui Valstybinėje mokesčių inspekcijoje.

30. Gyventojas (jo atstovas) mokesčių administratoriui turi pateikti:

30.1. vieną tinkamai užpildytą prašymą (vieną jo egzempliorių), kuriame būtų įrašyti pasirinkti vienetai, turintys teisę gauti paramą, ir (ar) politinės partijos, arba

30.2. du atskirus prašymus (po vieną egzempliorių), kurių viename būtų įrašyti tik vienetai, turintys teisę gauti paramą, o kitame – tik politinės partijos, kai gyventojas pajamų mokesčio dalį pageidauja skirti ir vienetui, turinčiam teisę gauti paramą, ir politinei partijai.

31. Prašymą gyventojas (jo atstovas) gali pateikti tokiais būdais:

31.1. centrinio mokesčių administratoriaus nustatyta tvarka – elektroniniu būdu per EDS;

31.2. įteikti tiesiogiai mokesčių administratoriui;

31.3. atsiųsti paštu (išskyrus elektroninį paštą).

32. Prašymą teikiančio asmens tapatybei nustatyti prašymą tiesiogiai mokesčių administratoriui teikiantis ar paštu jį siunčiantis gyventojas (jo atstovas) kartu su prašymu turi pateikti:

32.1. savo asmens tapatybės dokumentą, kai prašymą tiesiogiai mokesčių administratoriui teikia pats gyventojas;

32.2. savo asmens tapatybės dokumentą ir notaro išduotą įgaliojimą, patvirtinantį atstovavimą gyventojui, pageidaujančiam skirti pajamų mokesčio dalį, kai prašymą tiesiogiai mokesčių administratoriui teikia gyventojo atstovas;

32.3. notaro išduotą įgaliojimą, patvirtinantį atstovavimą gyventojui, pageidaujančiam skirti pajamų mokesčio dalį, kai atstovas gyventojo prašymą siunčia paštu.

33. Kai kartu su prašymu nepateikiami taisyklių 32.1, 32.2 ar 32.3 papunktyje nurodyti dokumentai, įskaitant atvejus, kai prašymą už gyventoją teikia kitas asmuo, neturintis tokios teisės, tai prašymas nenagrinėjamas ir apie tai prašymą teikiančiam asmeniui turi būti pranešama taisyklių 4.1−4.3 papunkčiuose nustatyta tvarka. Kai dviejų ar daugiau gyventojų prašymai atsiunčiami paštu viename voke, o nustatyta tvarka išduoti įgaliojimai jame nepridėti, apie tai, kad prašymai nebus nagrinėjami, pranešama siuntėjui (kai siuntėjo adresas nurodytas) arba gyventojams, kurių vardu prašymai pateikti (kai siuntėjo adresas nenurodytas).

34. Prašymas taip pat nenagrinėjamas, kai:

34.1. nustatytos formos reikalavimus atitinkantis prašymas (02 versijos FR0512 forma) yra pateiktas, pasibaigus taisyklių 29 punkte nurodytam terminui;

34.2. klaidingas ar nevisiškai užpildytas nustatytos formos prašymas nebuvo patikslintas iki taisyklių 42 punkte nustatyto termino pabaigos;

34.3. pagal GPMĮ 27 straipsnio nuostatas gyventojas privalo pateikti metinę pajamų mokesčio deklaraciją, tačiau jos iki kito mokestinio laikotarpio (už kurį nuo gautų pajamų sumokėto pajamų mokesčio dalį prašoma pervesti) gegužės 1 d. nebuvo pateikęs;

34.4. gyventojas mokesčių administratoriui praneša, kad prašymo jis neteikė (t. y. kai prašymas pateiktas gyventojo vardu be jo sutikimo, neteisėtai pasinaudojus jo asmens duomenimis).

Apie tai, kad prašymas dėl šių priežasčių nebus nagrinėjamas, gyventojui turi būti pranešama taisyklių 4.1−4.3 papunkčiuose nustatyta tvarka.

35. Siekiant užkirsti kelią neteisėtam asmens duomenų naudojimui, tais atvejais, kai paštu atsiųstame gyventojo prašyme yra nurodyti kiti paramos gavėjai ir (ar) kitos politinės partijos nei ankstesnių metų prašymuose, gyventojui, kurio vardu pateiktas prašymas, apie tokį pajamų mokesčio dalies paskyrimą turi būti pranešta:

35.1. EDS vartotojo nurodytu elektroninio pašto adresu, o jei šis adresas nenurodytas, pranešimas pateikiamas tik EDS, kai prašymas teikiamas elektroniniu būdu;

35.2. informacinį pranešimą išsiunčiant paštu mokesčių administratoriui žinomu gyventojo gyvenamosios vietos adresu, kai prašymas atsiunčiamas paštu.

36. Nustačius, kad prašymo 1 laukelyje mokesčio mokėtojo identifikacinis numeris (asmens kodas) nenurodytas arba nurodytas neteisingas, prašymas laikomas nepateiktu. Apie tai turi būti pranešama:

36.1. jį pateikusiam gyventojui žodžiu, kai prašymas teikiamas tiesiogiai mokesčių administratoriui;

36.2. informacinį pranešimą išsiunčiant paštu prašyme nurodytu gyventojo gyvenamosios vietos adresu, kai prašymas atsiunčiamas paštu;

36.3. EDS vartotojo nurodytu elektroninio pašto adresu, o jei šis adresas nenurodytas, pranešimas pateikiamas tik EDS, kai prašymas teikiamas elektroniniu būdu.

37. Prašymo blankus išduoda mokesčių administratorius. VMI prie FM interneto tinklapyje (adresu www.vmi.lt) skelbiama prašymo forma, kurią gyventojas gali atsispausdinti arba užpildyti kompiuteriu.

38. Prašymo pateikimo data laikoma:

38.1. data, nurodyta gavimo žymoje, kai prašymas pateiktas taisyklių 31.2 papunktyje nurodytu būdu;

38.2. išsiuntimo data, kuri nustatoma pagal paslaugų teikėjo antspaudą, kai prašymas atsiųstas paštu;

38.3. data, nustatyta programinėmis priemonėmis, kai prašymas pateiktas elektroniniu būdu.

39. Kai pateikiamas nustatytos formos reikalavimų neatitinkantis prašymas (01 versijos FR0512 forma ar laisvos formos prašymas) ir (ar) kartu su prašymu nepateikiamas asmens tapatybę patvirtinantis dokumentas (kai prašymas teikiamas mokesčių administratoriui tiesiogiai), ir (arba) atstovavimą patvirtinantis įgaliojimas (kai prašymą teikia gyventojo atstovas), tai prašymas kartu su asmens tapatybės dokumentu arba atstovavimą patvirtinančiu įgaliojimu taisyklių 31 ir 32 punktuose nustatyta tvarka turi būti teikiamas pakartotinai, tačiau ne vėliau kaip iki taisyklių 29 punkte nurodyto termino pabaigos. Prašymo pateikimo data tokiu atveju laikoma pakartotinai kartu su šiais dokumentais teikiamo prašymo pateikimo data.

**VI SKYRIUS**

**PRAŠYMO TIKSLINIMAS**

40. Nustatytos formos (02 versijos FR0512 forma) prašymas, kuriame nurodyti ne visi duomenys arba nurodyti klaidingi, turi būti patikslintas iki taisyklių 42 punkte nurodyto termino, taisyklių 31 ir 32 punktuose nustatyta tvarka pateikiant naują visiškai užpildytą prašymą. Apie tai, kad prašymas yra klaidingas ar ne visiškai užpildytas, gyventojui ar jo atstovui turi būti pranešama taisyklių 4.1−4.3 papunkčiuose nustatyta tvarka.

41. Gyventojas, nusprendęs:

41.1. pajamų mokesčio dalį skirti kitam vienetui, turinčiam teisę gauti paramą, arba pakeisti paskirtosios mokesčio dalies dydžius ar mokesčio dalies paskirtį, turi užpildyti prašymo 1, 2, 3V, 3P, 4, 5, 6S laukelius, o E1–E5 laukeliuose įrašyti patikslintus duomenis;

41.2. pajamų mokesčio dalies nebeskirti jokiam vienetui, turinčiam teisę gauti paramą, turi užpildyti prašymo 1, 2, 3V, 3P, 4, 5, 6A laukelius;

41.3. pajamų mokesčio dalį skirti kitai politinei partijai arba pakeisti paskirtosios mokesčio dalies dydžius ar mokesčio dalies paskirtį, turi užpildyti prašymo 1, 2, 3V, 3P, 4, 5, 7S laukelius, o E1–E5 laukeliuose įrašyti patikslintus duomenis;

41.4. pajamų mokesčio dalies nebeskirti jokiai politinei partijai, turi užpildyti prašymo 1, 2, 3V, 3P, 4, 5, 7A laukelius.

Kai prie patikslinto prašymo pridedami papildomi lapai, turi būti užpildytas ir prašymo 8 laukelis.

42. Gyventojas pateiktą nustatytos formos (02 versijos FR0512 formą) prašymą, kuriame nurodyti ne visi duomenys arba nurodyti klaidingi, turi teisę patikslinti iki mokestinio laikotarpio, einančio po to mokestinio laikotarpio, už kurį nuo gautų pajamų prašoma pervesti (pradėti pervesti) sumokėto pajamų mokesčio dalį, rugpjūčio 20 dienos.

Gyventojas, nusprendęs pajamų mokesčio dalį skirti kitam vienetui, turinčiam teisę gauti paramą, ar kitai politinei partijai, arba jos nebeskirti jokiam vienetui ar jokiai politinei partijai, arba pakeisti paskirtosios mokesčio dalies dydžius ir (ar) paskirtį, nustatytos formos prašymą turi teisę patikslinti:

42.1. iki mokestinio laikotarpio, einančio po to mokestinio laikotarpio, už kurį nuo gautų pajamų prašoma pervesti sumokėto pajamų mokesčio dalį, rugpjūčio 20 d., kai pajamų mokesčio dalis buvo paskirta vienerius metus;

42.2. iki mokestinio laikotarpio, einančio po tikslinančiojo prašymo 5 laukelyje nurodyto mokestinio laikotarpio (ne vėlesnio už nurodytą tikslinamojo prašymo E5 laukelyje), rugpjūčio 20 d., kai pajamų mokesčio dalis tam pačiam vienetui ir (ar) tai pačiai politinei partijai buvo paskirta ilgiau kaip vienerius metus.

Pavyzdžiui, 2015 m. neberemti pasirinkto vieneto nusprendęs gyventojas pateiktą prašymą 2012-2015 m. mokestinių laikotarpių pajamų mokesčio dalį skirti vienetui, turinčiam teisę gauti paramą, gali patikslinti laikotarpiu nuo 2015 m. sausio 1 d. iki 2015 m. rugpjūčio 20 d. Pagal patikslintą prašymą pajamų mokesčio dalis nebebus pervedama nuo jo 2014 ir 2015 m. mokestinių laikotarpių pajamų.

**VII SKYRIUS**

**BAIGIAMOSIOS NUOSTATOS**

43. Mokesčių administratorius pateiktų prašymų duomenis ir kitą susijusią informaciją privalo laikyti paslaptyje. Prašymų duomenys tretiesiems asmenims teikiami įstatymų nustatytais atvejais ir tvarka.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_